BADI ALKHALED
-------------

**Qatar Airways** (arab. القطرية‎, *al-Qaṭarīya*) on vuonna 1993 perustettu Qatarin kansallinen lentoyhtiö. Yhtiön solmukohtana toimii maan pääkaupungissa Dohassa sijaitseva Hamadin kansainvälinen lentoasema, josta lentoyhtiö lentää maailmanlaajuisesti yli 150 kohteeseen Aasiassa, Afrikassa, Euroopassa, Pohjois- ja Etelä-Amerikassa sekä Oseaniassa yli 130 lentokoneellaan. Qatar Airways Group työllistää kokonaisuudessaan yli 45 000 ihmistä, joista 32 000 työskentelee suoraan Qatar Airwaysin lentotoimintojen palveluksessa. Lentoyhtiö on ollut osa lentoyhtiöallianssi Oneworldia lokakuusta 2013 lähtien, ollen samalla ensimmäinen ja ainoa lentoallianssiin kuuluva lentoyhtiö Persianlahden kolmesta suuresta lentoyhtiöstä. Vuonna 2017 Qatar Airways kuljetti noin 38 miljoonaa matkustajaa.

Lentoyhtiö aloitti lennot Helsinki-Vantaalle lokakuussa 2016. Reitillä on lähes koko vuoden ajan kaksi päivittäistä lentoa, joita lennetään sekä laajarunkokoneilla että kapearunkokoneilla. Vuonna 2018 Dohan ja Helsinki-Vantaan välillä kulki Finavian tilastojen mukaan 206 713 matkustajaa.

Historia
--------

Qatar Airwaysin Boeing 727-200 Dubain kansainvälisellä lentoasemalla vuonna 1996.
Qatar Airways perustettiin marraskuussa 1993 ja lentotoiminnot käynnistettiin vuonna 1994. Vuonna 1995 lentoyhtiöllä oli noin 75 työntekijää ja kaksi Airbus A310 -lentokonetta, joilla lennettiin pääosin kohteisiin Lähi-idässä ja Aasiassa. Vuosien 1995 ja 1996 aikana lentoyhtiö hankki omistukseensa ensimmäiset Boeingin laajarunkokoneet hankkimalla kaksi käytettyä Boeing 747 -lentokonetta. Vuonna 1999 lentoyhtiö vastaanotti ensimmäisen Airbus A320 -koneensa.

### Uudelleenorganisointi ja kasvu

Qatar Airwaysin Airbus A300 koneiden nykyistä edeltävässä ulkoasussa vuonna 2005.
Lentoyhtiön toiminta käynnistettiin uudelta pohjalta vuoden 1997 alusta. Qatarin hallitus pyysi valtion siviili-ilmailuviranomaisen silloista talous- ja hallintojohtajaa, Akbar Al Bakeria, johtamaan yritystä. Valtion tahtotilana oli, että lentoyhtiö kuvastaisi paremmin Qatarin nopeaa kehitystä ja varallisuutta sekä samalla haluttiin luoda yhtiöstä ympäri maapalloa näkyvä Qatarin lippulaiva. Uudelle toimitusjohtajalle annettiin myös tehtäväksi nostaa yhtiö yhdeksi maailman parhaista ja jossain määrin tämä tavoite saavutettiin vuonna 2004, kun brittiläinen lehtoyhtiöitä arvioiva Skytrax -analyysiyhtiö nosti Qatar Airwaysin niin sanottujen viiden tähden lentoyhtiöiden joukkoon. Samainen analyysiyhtiö on 2010-luvulla arvioinut Qatar Airwaysin neljästi maailman parhaaksi lentoyhtiöksi.

Lentoyhtiö on nopeasti kasvanut Lähi-idän alueellisesta lentoyhtiöstä yhdeksi maailman suurimmista lentoyhtiöistä palveltujen maiden määrässä katsottuna. Vuoden 1997 uudelleenorganisoinnin jälkeen vuotuinen matkustajamäärien kasvuprosentti on ollut yleisesti 20 ja 35 prosentin välillä. Yhtiön laivastossa oli vuonna 1997 neljä lentokonetta, vuoden 2003 loppuun mennessä tämä oli kasvanut 28:aan ja 50 lentokoneen rajapyykki ylittyi vuonna 2006.

Yrityksen alkuvaiheessa omistus oli osittain Qatarin valtion ja osittain yksityisten sijoittajien käsissä, mutta vuoteen 2014 mennessä omistus oli siirtynyt kokonaan valtion haltuun.

### Omistukset muissa lentoyhtiöissä

Tammikuussa 2015 Qatar Airways ilmoitti hankkineensa 9,99 prosentin omistusosuuden brittiläis-espanjalaisesta lentoyhtiöitä omistavasta International Airlines Groupista (IAG), jonka omistukseen kuuluvat muun muassa British Airways, Iberia, Vueling, Aer Lingus ja Level. Vuoden 2016 kesäkuussa omistus nostettiin 15,67 prosenttiin ja heinäkuun loppuun mennessä omistusosuus oli nostettu yli 20 prosenttiin.

Joulukuussa 2016 Qatar Airways hankki 10 prosentin osuuden chileläisestä LATAM Airlines Groupista. Kaupan arvo oli 608,4 miljoonaa Yhdysvaltain dollaria.

Syyskuussa 2017 Qatar Airways osti 49 % osuuden AQA Holding -yhtiöstä, josta muodostettiin italialaisen Meridiana -lentoyhtiön uusi emoyhtiö. Marraskuussa 2017 ilmoitettiin Meridianan yhdistyvän Air Italy -tytäryhtiönsä kanssa ja uudelleen muodostetun lentoyhtiön kantavan Air Italy -nimeä. Osa uuden yhtiön lentokoneista tulee Qatar Airwaysiltä ja Akbar Al Bakerin mukaan tavoitteena on luoda Air Italystä uusi Italian kansallinen lentoyhtiö taloudellisissa vaikeuksissa olevan Alitalian tilalle.

Marraskuussa 2017 Qatar Airways osti lähes 10 prosentin osuuden samaan Oneworld-allianssiin kuuluvasta hongkongilaisesta Cathay Pacific -lentoyhtiöstä.

Liiketoiminnan rakenne
----------------------

### Avainhenkilöt

Qatar Airwaysin toimitusjohtana on toiminut Akbar Al Baker vuodesta 1997 lähtien. Al Baker on myös Lontoon Heathrow'n lentoaseman johtoon kuulumaton hallituksen jäsen, Arab Air Carriers Organizationin johtoryhmän jäsen sekä Kansainvälisen ilmakuljetusliiton IATA:n hallintoneuvoston puheenjohtaja kesäkuusta 2018 lähtien.

Kesäkuussa 2015 Ranskan presidentti François Hollande myönsi Akbar Al Bakerille Kunnialegioonan kunniamerkin Al Bakerin ansioista ilmailualalla.

Akbar Al Baker tunnetaan ilmailualalla sekä värikkäistä mielipiteistään että hyvin vaativana ja pikkutarkkana henkilönä. Hän on esimerkiksi useaan otteeseen kieltäytynyt ottamasta vastaan konetoimituksia, koska nämä eivät ole täyttäneet Qatar Airwaysin laatuvaatimuksia esimerkiksi matkustamoissa esiintyneiden puutteiden vuoksi.

### Omistus ja tytäryhtiöt

Yhtiö on heinäkuun 2013 jälkeen ollut kokonaan Qatarin hallituksen omistuksessa. Hallitus osti tällöin lopun 50 % osuuden entiseltä pääministeriltä sekä muilta osakkeenomistajilta.

Qatar Airways Group muodostuu seuraavista yhtiöistä: Qatar Airways Cargo, Internal Media Services, Qatar Executive, Dhiafatina Hotels, Qatar Aviation Services, Al Maha Services, Qatar Duty Free, Qatar Distribution Company Qatar Aircraft Catering Company. Lisäksi yhtiön solmukohtana toimiva Hamadin kansainvälinen lentoasema on osa konsernia.

Huhtikuussa 2018 Qatar Airways Group työllisti kokonaisuudessaan yli 45 000 ihmistä, joista 32 000 työskenteli suoraan lentotoimintojen parissa.

#### Rahtiliiketoiminta

Qatar Airways Cargon Boeing 777F Amsterdamin Schipholin lentoasemalla.
Qatar Airways Cargosta eli yrityksen rahtiliiketoiminnassa mukana olevasta yksiköstä tuli lokakuussa 2015 maailman kolmanneksi suurin rahtilentoyhtiö rahtikilometreissä mitattuna.

Qatar Airways Cargolla on käytössään vuonna 2022 26 Boeing 777F -rahtikonetta ja kaksi Boeing 747-8F -rahtikonetta.

Rahtilentoja on 60 kohteeseen, mutta matkustajalentokohteet huomioiden rahtiliiketoimintaa harjoitetaan lähes koko verkoston yli 150 kohteeseen kaikkiaan yli 200 lentokoneella.

#### Qatar Executive

Qatar Executive on Qatar Airwaysin liikelentokoneita hallinnoiva tytäryhtiö. Lentokoneiden väritys mukailee osittain matkustajalentoyhtiön koneiden väritystä.

Laivastoon kuuluvia lentokoneita ovat muun muassa Bombardier Global 5000, Global 6000, Challenger 605, Global Express XRS sekä Gulfstream G650ER. Lisäksi keväällä 2018 tilauksessa oli yhteensä 30 Gulfstream G500, G600 ja G650ER -konetta. Qatar Executive on suurin konetyypin G650ER operoija.

### Koneiden väritys ja brändi

Qatar Airways käyttää tunnuksenaan Qatarin kansalliseläintä, keihäsantilooppia. Keihäsantiloopin latinankielisen nimen mukaan on nimetty myös matkustamolehti *Oryx* sekä yhtiön lentokoneiden viihdejärjestelmä *Oryx One*. Lentokoneiden nykyinen ulkoasu on pysynyt pääpiirteiltään muuttumattomana vuodesta 2006 lähtien, mutta vuonna 2010 pyrstössä olevan logon kokoa pienennettiin.

Qatar Airwaysin brändille keskeistä on kuuluminen niin kutsuttujen viiden tähden lentoyhtiöiden joukkoon. Qatar Airways on valittu useissa eri kategorioissa, esimerkiksi business -luokan tai palvelun laadun suhteen, joko parhaiden joukkoon tai maailman parhaaksi lentoyhtiöksi. Vastaavasti lentoyhtiön omistuksessa oleva ja sen solmukohtana toimiva Hamadin kansainvälinen lentoasema on valittu Skytraxin toimesta viiden tähden lentoasemien joukkoon.

Kohteet
-------

Qatar Airwaysin kohdemaat (syyskuussa 2017).
Qatar Airwaysin ensilento Helsinki-Vantaalla 10. lokakuuta 2016.
Qatar Airwaysin lento Bahrainista 27. toukokuuta 2014 Hamadin kansainväliselle lentosemalle merkitsi virallisesti toimintojen siirtymistä uudelle lentoasemalle entiseltä Dohan kansainväliseltä lentoasemalta. Qatar Airways lentää Hamadin kansainväliseltä lentoasemalta yli 150 kohteeseen kaikille asutuille mantereille eli Aasiaan, Afrikkaan, Eurooppaan, Pohjois-Amerikkaan, Etelä-Amerikkaan ja Australiaan sekä Uuteen-Seelantiin.

Lokakuussa 2012 Qatar Airways ilmoitti aikeistaan liittyä lentoyhtiöallianssi Oneworldiin seuraavien vuosien sisällä. Qatar Airwaysin liittymistä allianssiin tuki muun muassa Oneworldin perustajajäsen British Airways. Seremoniallinen liittyminen tapahtui virallisesti 29. lokakuuta 2013, jolloin Qatar Airwaysistä tuli ensimmäinen yhteen kolmesta lentoyhtiöallianssiin liittynyt lentoyhtiö Persianlahden kolmesta suuresta lentoyhtiöstä, joihin lasketaan Qatar Airwaysin lisäksi Emirates ja Etihad.

Yhtiö ilmoitti maaliskuussa 2016 aloittavansa lennot Helsinki-Vantaalle 10. lokakuuta 2016 yhtiön solmukohdasta, Dohasta. Täten Qatar Airwaysistä tuli samalla ensimmäinen Persianlahden kolmesta suuresta niin sanotusta hiekkayhtiöstä, jolla on lentoja Suomeen. Yhtiö aloitti päivittäiset lennot Airbus A320 -kapearunkokoneella, mutta syyskuussa 2017 konetyyppi vaihtui Boeing 787 Dreamliner -laajarunkokoneeseen. Joulukuussa 2017 yhtiö lisäsi reitille toisen päivittäisen lennon, jota lennetään Airbus A320 -koneella.

5. helmikuuta 2017 Qatar Airways aloitti maailman ajallisesti pisimmät reittilennot avaamalla reitin Dohasta Uuden-Seelannin Aucklandiin. Reitti on pituudeltaan noin 14 500 kilometriä ja aikataulun mukainen lentoaika Aucklandista Dohaan on 17 tuntia 30 minuuttia. Reittiä lennetään Boeing 777-200LR -koneilla.

Kesäkuusta 2017 lähtien Qatar Airways ei ole voinut lentää Yhdistyneisiin arabiemiirikuntiin, Saudi-Arabiaan, Bahrainiin eikä Egyptiin edellä mainittujen maiden sekä Qatarin välillä alkaneen diplomaattisen kiistan vuoksi. Vastavuoroisesti edellä mainittujen maiden lentoyhtiöt eivät voi lentää Qatariin.

Hamadin kansainvälisestä lentoasemasta on tullut erittäin merkittävä lentoliikenteen solmukohta. Hamadin lentoaseman puitteet ovat modernit ja ensiluokkaiset ja se on suunniteltu 30 miljoonaa vuosittaista matkustajaa varten. Vuonna 2016 lentoasema palveli yli 37 miljoonaa matkustajaa. Hamadin kansainvälinen lentoasema on Qatar Airwaysin kotikenttä ja lentoyhtiö myös hallinnoi lentoasemaa, jonka lennoista se operoi noin 80 prosenttia. Hamadin lentoasema on noin 4 kilometrin päässä Dohan kaupungin keskustasta ja sinne on suora metroyhteys.

### Codeshare -yhteistyöt

Qatar Airwaysillä on codeshare -sopimukset seuraavien lentoyhtiöiden ja rautatieoperaattorien kanssa:

* Air Botswana
* Air Italy
* American Airlines
* Asiana Airlines
* Azerbaijan Airlines
* Bangkok Airways
* British Airways
* Cathay Pacific
* Comair
* Finnair
* Gol
* Iberia
* Japan Airlines
* JetBlue Airways
* LATAM Airlines Group
* Malaysia Airlines
* Middle East Airlines
* Royal Air Maroc
* Royal Jordanian
* S7 Airlines
* SUN-AIR
* SNCF (rautatieyhtiö)
* SriLankan Airlines
* Vueling

Laivasto
--------

Qatar Airwaysin Airbus A320-200 Berlin-Tegelin lentoasemalla.
Qatar Airwaysin Airbus A330-300 lähdössä Manchesterin lentoasemalta.
Qatar Airwaysin Airbus A350-900.
Qatar Airwaysin Airbus A380-800 lähdössä Lontoon Heathrow'n lentoasemalta.
Qatar Airways Cargon Boeing 747-8F laskeutumassa Frankfurtin kansainväliselle lentoasemalle.
Qatar Airwaysin Boeing 777-300ER Oneworld- väreissä.
Qatar Airwaysin Boeing 787-8 Dreamliner Münchenin lentoasemalla.
Laivaston keski-ikä toukokuussa 2023 on 8,4 vuotta.

Qatar Airwaysin laivasto| Konetyyppi | Lukumäärä | Tilauksia | Huomautuksia |
| --- | --- | --- | --- |
| Airbus A320-200 | 29 | — | Poistuu laivastosta vuonna 2024. Korvataan Boeing 737 MAX -koneilla. |
| Airbus A321neo | — | 50 | Toimitukset alkavat vuonna 2026. |
| Airbus A330-200 | 5 | — | Poistuu laivastosta. |
| Airbus A330-300 | 7 | — |
| Airbus A350-900 | 34 | — | Konetyyppien ensimmäinen käyttäjä. |
| Airbus A350-1000 | 19 | 23 |  |
| Airbus A380-800 | 10 | — | Poistuu laivastosta vuonna 2026. |
| Boeing 737 MAX 8 | 1 | 8 | Korvaa Airbus A320 -koneet. |
| Boeing 737 MAX 10 | — | 25 |
| Boeing 777-200LR | 9 | — |  |
| Boeing 777-300ER | 54 | — |  |
| Boeing 777-9 | — | 50 | Toimitukset alkavat vuonna 2025. |
| Boeing 787-8 Dreamliner | 30 | — |  |
| Boeing 787-9 Dreamliner | 11 | 19 |  |
| Yhteensä | 209 | 175 |  |

Qatar Airways Cargon rahtilaivasto| Konetyyppi | Lukumäärä | Tilauksia | Huomautuksia |
| --- | --- | --- | --- |
| Boeing 747-8F | 2 | — |  |
| Boeing 777F | 26 | 2 |  |
| Boeing 777-8F | — | 34 |  |
| Yhteensä | 28 | 36 |  |

Onnettomuudet
-------------

Qatar Airways oli saksalaisen lento-onnettomuustutkintatoimiston (JACDEC) vuonna 2022 julkaistujen tilastojen mukaan maailman kolmanneksi turvallisin lentoyhtiö.

* 19. huhtikuuta 2007: Airbus A300, rekisteritunnus A7-ABV, poistui laivastosta Gulf Aircraft Maintenancen hangaarissa Abu Dhabissa huollon aikana syttyneen tulipalon vuoksi.
* 8. joulukuuta 2017: Airbus A321, rekisteritunnus A7-AIB, tuhoutui tulipalossa huoltotoimenpiteiden aikana korjauskelvottomaksi Hamadin kansainvälisellä lentokentällä.

Lähteet
-------

1. 1 2 3 4 5  Qatar Airways Group Annual Report - Fiscal 2017 (PDF) Qatar Airways Group. Viitattu 14.6.2018. (englanniksi)
2. 1 2 3 4 5 6 7 8  QATAR AIRWAYS FACT SHEET (April 2018) (PDF) Qatar Airways. Viitattu 18.6.2018. (englanniksi)
3. 1 2 3  Qatar Airways joins oneworld  29.10.2013. Oneworld. Viitattu 18.6.2018. (englanniksi)
4. 1 2  Uusi lentoyhtiö Helsinki-Vantaalle: Qatar Airways avaa reitin Dohaan  9.3.2016. Finavia. Viitattu 12.6.2018.
5. 1 2  Qatar Airways aloittaa toisen päivittäisen lennon Helsinkiin *lennalomalle.com*.  19.10.2017.  Arkistoitu 12.6.2018. Viitattu 12.6.2018.
6. ↑  Kansainvälisen reittiliikenteen matkustajat maittain 2013-2018 (PDF) Finavia. Viitattu 21.4.2019.
7. ↑  Airlines - Qatar Airways Centre for Aviation. Viitattu 24.6.2018. (englanniksi)
8. ↑  Q The Gulf’s Aviation Industry: Rags to Riches in 30 Years  17.5.2017. AirlineGeeks. Viitattu 24.6.2018. (englanniksi)
9. 1 2 3 4 5 6 7  Qatar Airways: Becoming a global powerhouse  30.5.2017. Leeham News and Comment. Viitattu 24.6.2018. (englanniksi)
10. ↑  Qatar begins fleet roll-over with A320  24.2.1999. FlightGlobal. Viitattu 24.6.2018. (englanniksi)
11. ↑  The Qatar Airways Story (PDF) Qatar Airways. Viitattu 24.6.2018. (englanniksi)
12. ↑  Qatar Airways osti ison siivun British Airwaysistä  30.1.2015. Taloussanomat. Viitattu 24.6.2018.
13. ↑  Qatar Airways nosti IAG omistuksensa jo 20 prosenttiin *lentoposti.fi*.  1.8.2016. Viitattu 24.6.2018.
14. ↑  Chile's LATAM Airlines says Qatar Airways has completed stake purchase  28.12.2016. Reuters. Viitattu 24.6.2018. (englanniksi)
15. ↑  Qatar Airways expands airline investments with Italy's Meridiana  28.9.2017. Reuters. Viitattu 24.6.2018. (englanniksi)
16. 1 2  Qatar Airways CEO: Meridiana To Rebrand As Air Italy *onemileatatime.boardingarea.com*.  7.11.2017. Viitattu 24.6.2018. (englanniksi)
17. ↑  Qatar Airways osti 10 prosenttia Cathay Pacificistä *lentoposti.fi*.  7.11.2017. Viitattu 24.6.2018.
18. 1 2 3 4  About Qatar Airways Qatar Airways. Viitattu 18.6.2018. (englanniksi)
19. ↑  Qatar Airways CEO receives French Legion of Honour *aeronewstv.com*.  9.6.2015. Viitattu 18.6.2018. (englanniksi)
20. ↑  Aviation’s Mr Controversial strikes again  5.6.2018. Australian Aviation. Viitattu 18.6.2018. (englanniksi)
21. ↑  Flying With His Excellency Akbar Al Baker, Qatar Airways’ CEO *onemileatatime.boardingarea.com*.  19.1.2015. Viitattu 18.6.2018. (englanniksi)
22. ↑  Qatar Airways refuses to take delivery of four Airbus jets  6.7.2017. The Irish Times. Viitattu 18.6.2018. (englanniksi)
23. 1 2  Qatar Airways CEO says company fully government owned  5.5.2014. Reuters. Viitattu 18.6.2018. (englanniksi)
24. ↑  Qatar Airways Cargo Fleet Details and History *www.planespotters.net*. Viitattu 17.7.2022.
25. 1 2  Pictures: Qatar Airways unveils new livery and first class products  8.3.2006. FlightGlobal. Viitattu 24.6.2018. (englanniksi)
26. ↑  Qatar Airways valittiin vuoden parhaaksi lentoyhtiöksi - Finnair Euroopan seitsemänneksi paras *lentoposti.fi*.  20.6.2017. Viitattu 24.6.2018.
27. ↑  Hamad International Airport awarded 5-Star Airport rating *Skytrax*.  5.1.2017. Viitattu 24.6.2018. (englanniksi)
28. ↑  Qatar Airways begins full operations at new Hamad airport  27.5.2014. Air Transport World. Viitattu 18.6.2018. (englanniksi)
29. ↑  Qatar Airways mukaan oneworldiin - Finnair toivotti uuden jäsenen tervetulleeksi *lentoposti.fi*.  8.10.2012. Viitattu 18.6.2018.
30. ↑  Qatar Airways tuo Helsingin reitille luvatun laajarungon - Dreamliner aloittaa syyskuussa *lentoposti.fi*.  13.1.2017. Viitattu 12.6.2018.
31. 1 2  Maailman ajallisesti pisin reittilento Qatar Airwaysin nimiin - Auckland-Doha -lento lähestyy kotikenttää *lentoposti.fi*.  6.2.2017. Viitattu 18.6.2018.
32. ↑  Pakotteiden rasittama Qatar Airways vetoaa YK:n ilmailujärjestöön: Julistakaa ylilentokiellot laittomiksi  12.6.2017. Helsingin Sanomat. Viitattu 24.6.2018.
33. ↑  Doha Airport - Hamad *www.doha-airport.com*. Viitattu 23.3.2020.
34. ↑  Code-share partners Qatar Airways. Viitattu 21.6.2018. (englanniksi)
35. ↑  Qatar Airways Fleet Details and History *www.planespotters.net*. Viitattu 30.4.2023.
36. ↑  Joanna Bailey: Qatar Airways To Retire Airbus A320 and A330 Fleets *Simple Flying*.  13.5.2019. Viitattu 17.7.2022. (englanniksi)
37. 1 2  Ben Schlappig, 2023 Published: April 5, 2023 Updated: April 5, 15: Qatar Airways' A350 & A321 Order Reinstated *One Mile at a Time*.  5.4.2023. Viitattu 30.4.2023. (englanniksi)
38. ↑  Qatar Airways to retire A380s by 2026 - Al Baker *ch-aviation*. Viitattu 30.4.2023. (englanniksi)
39. ↑  Chris Loh: Qatar Airways Takes Delivery Of Its Very First Boeing 737 MAX *Simple Flying*.  14.4.2023. Viitattu 30.4.2023. (englanniksi)
40. ↑  Daniel Martínez Garbuno: Another Twist: Airbus Tells UK Court That Qatar Airways' Provisional Boeing 737 MAX Purchase Has Expired *Simple Flying*.  7.7.2022. Viitattu 17.7.2022. (englanniksi)
41. ↑  Ben Schlappig, 2022 Published: January 31, 2022 Updated: July 7, 47: Qatar Airways Orders Boeing 737 MAX & 777X Freighter *One Mile at a Time*.  31.1.2022. Viitattu 17.7.2022. (englanniksi)
42. ↑  Jake Hardiman: Qatar Airways' New Boeing 787-9 Fleet – What We Know So Far *Simple Flying*.  11.10.2020. Viitattu 17.7.2022. (englanniksi)
43. ↑  Ben Schlappig, 2022 July 7, 19: Qatar Airways No Longer Getting Boeing 737 MAX?!? *One Mile at a Time*.  7.7.2022. Viitattu 17.7.2022. (englanniksi)
44. ↑  Joanna Bailey: Breaking: Qatar Airways Signs For Up To 100 Boeing 777X Freighters & 737 MAXs *Simple Flying*.  31.1.2022. Viitattu 17.7.2022. (englanniksi)
45. ↑  Emirates and Air New Zealand top world’s safest airline list for 2022 *Aerotime.aero*. Viitattu 17.7.2022.
46. ↑  Pictures: Qatar Airways A300 destroyed in Gamco fire at Abu Dhabi  23.4.2007. FlightGlobal. Viitattu 24.6.2018. (englanniksi)
47. ↑  Accident: Qatar A321 at Doha on Dec 8th 2017, aircraft on fire during maintenance  9.12.2017. The Aviation Herald. Viitattu 24.6.2018. (englanniksi)

Aiheesta muualla
----------------

* Kuvia tai muita tiedostoja aiheesta **Qatar Airways** Wikimedia Commonsissa

Arab Air Carriers Organizationin (AACO) jäsenet

* Afriqiyah Airways
* Air Algérie
* Air Arabia
* Air Cairo
* Badr Airlines
* EgyptAir
* Emirates
* Etihad Airways
* Express Air Cargo
* flydubai
* FlyEgypt
* flynas
* Gulf Air
* Iraqi Airways
* Jordan Aviation
* Kuwait Airways
* Libyan Airlines
* Mauritania Airlines
* Middle East Airlines
* Nile Air
* Nouvelair
* Oman Air
* Palestinian Airlines
* Qatar Airways
* Royal Air Maroc
* Royal Jordanian
* Saudia
* SaudiGulf Airlines
* Sudan Airways
* Syrian Arab Airlines
* Tassili Airlines
* Tunisair
* Yemenia


Oneworldiin kuuluvat lentoyhtiöt
Alaska Airlines | American Airlines | British Airways | Cathay Pacific | Finnair | Iberia | Japan Airlines | Malaysia Airlines | Qantas | Qatar Airways | Royal Air Maroc | Royal Jordanian | S7 Airlines | SriLankan Airlines

**Oneworld Connect:** Fiji Airways

**Entiset jäsenet:** Aer Lingus | Air Berlin | Canadian Airlines | LATAM | Malév | Mexicana